CELEX: 32007R1372
Language: lv
Date: 2007-10-23 00:00:00
Title: Eiropas Parlamenta un Padomes Regula (EK) Nr. 1372/2007 ( 2007. gada 23. oktobris ), ar ko groza Padomes Regulu (EK) Nr. 577/98 par darbaspēka izlases veida apsekojuma organizēšanu Kopienā (Dokuments attiecas uz EEZ )

3.12.2007   
            
            
               LV
            
            
               Eiropas Savienības Oficiālais Vēstnesis
            
            
               L 315/42
            
         
      EIROPAS PARLAMENTA UN PADOMES REGULA (EK) Nr. 1372/2007
   (2007. gada 23. oktobris),
   ar ko groza Padomes Regulu (EK) Nr. 577/98 par darbaspēka izlases veida apsekojuma organizēšanu Kopienā
   (Dokuments attiecas uz EEZ)
   EIROPAS PARLAMENTS UN EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu un jo īpaši tā 285. panta 1. punktu,
   ņemot vērā Komisijas priekšlikumu,
   saskaņā ar Līguma 251. pantā noteikto procedūru (1),
   tā kā:
   
               (1)
            
            
               Saskaņā ar Lisabonas Stratēģiju un kā apstiprināts minētās stratēģijas starpposma pārskatīšanā 2005. gadā, Eiropai politikā uzmanība aizvien jāpievērš izaugsmei un nodarbinātībai, lai sasniegtu Lisabonas Stratēģijas mērķus.
            
         
               (2)
            
            
               Kopienas attīstība un iekšējā tirgus darbība palielina vajadzību pēc salīdzināmiem datiem, kas ļauj izvērtēt darba samaksas struktūras un izplatības ietekmi uz darba tirgu, jo īpaši nolūkā analizēt ekonomiskās un sociālās kohēzijas attīstību.
            
         
               (3)
            
            
               Lai veiktu tai noteiktos uzdevumus, Komisijai ir vajadzīgi dati par darba samaksas klasifikāciju pēc sociālekonomiskajiem rādītājiem un arī saistībā ar dažādiem algota darba veidiem; minētie dati ir svarīgi, lai analizētu un saprastu darba tirgu un darbaspēka struktūrā notiekošās pārmaiņas. Saistībā ar šo plaši ir atzītas priekšrocības, ko sniedz dati par darba samaksu, kas iedalīti decilēs, attiecībā pret citiem nodarbinātības rādītājiem.
            
         
               (4)
            
            
               Kopienas Darbaspēka apsekojums būtībā ir pirmais un visnozīmīgākais atsauces avots informācijai par darba tirgu Eiropas Savienībā, un informācijai par darba samaksu kā galveno mainīgo lielumu, raksturojot stāvokli darba tirgū, vajadzētu būt minētā apsekojuma standartelementam, lai būtu iespējama darba tirgu pilnīgāka analīze.
            
         
               (5)
            
            
               Saskaņā ar Padomes Lēmuma 89/382/EEK, Euratom (2) 3. pantu ir notikusi apspriešanās ar Statistikas programmu komiteju, kas izveidota ar minēto lēmumu.
            
         
               (6)
            
            
               Tādēļ būtu attiecīgi jāgroza Padomes Regula (EK) Nr. 577/98 (3),
            
         IR PIEŅĒMUŠI ŠO REGULU.
   1. pants
   Ar šo Regulu (EK) Nr. 577/98 groza šādi.
   
               1.
            
            
               Regulas 4. panta 1. punkta l) apakšpunktu aizstāj ar šādu apakšpunktu:
               
                           “l)
                        
                        
                           darba samaksa pamatdarbā;”.
                        
                     
         
               2.
            
            
               Regulas 6. pantu aizstāj ar šādu pantu:
               “6. pants
               Rezultātu nosūtīšana
               Divpadsmit nedēļās pēc pārskata perioda beigām dalībvalstis nosūta Eurostat apsekojuma rezultātus bez tiešiem identifikatoriem.
               Datus, kas atbilst apsekojuma rādītājiem “darba samaksa pamatdarbā”, var nosūtīt Eurostat divdesmit viena mēneša laikā pēc pārskata perioda beigām, ja šīs informācijas sniegšanai izmanto administratīvos datus.”
            
         2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Strasbūrā, 2007. gada 23. oktobrī
      
         
            Eiropas Parlamenta vārdā –
         
         
            priekšsēdētājs
         
         H.-G. PÖTTERING
         
      
      
         
            Padomes vārdā –
         
         
            priekšsēdētājs
         
         M. LOBO ANTUNES
         
      
   
   
      (1)  Eiropas Parlamenta 2007. gada 10. jūlija Atzinums (Oficiālajā Vēstnesī vēl nav publicēts) un Padomes 2007. gada 9. oktobra Lēmums.
   
      (2)  OV L 181, 28.6.1989., 47. lpp.
   
   
      (3)  OV L 77, 14.3.1998., 3. lpp. Regulā jaunākie grozījumi izdarīti ar Eiropas Parlamenta un Padomes Regulu (EK) Nr. 2257/2003 (OV L 336, 23.12.2003., 6. lpp.).